钦定古今图书集成/方舆汇编/职方典/第1475卷 > 临安府风俗考 通志州县志合载
## 钦定古今图书集成/方舆汇编/职方典/第1475卷 > 临安府风俗考 通志州县志合载

本府。〈建水州附郭。〉

《旧志》：“士秀而文，崇尚气节，民专稼穑。衣冠礼度，与中州等。”

《元志》号“诗书郡。”

《郡志》：“人多畏法，少有不平，宁弃不争，多爱清雅，敬老崇文。”

俗喜尚学，士子讲习惟勤，人才蔚起，科第盛于诸郡。六月朔日至六日礼南斗。中旬，经管义仓绅士请于府州，将去冬所馀仓米罄给通郡鳏寡穷民。廿五日为星回节，街燃松炬醵饮，村落以炬插田，设牲醴致祷，即《诗》“田祖有神，秉𢌿炎火” 之意。

石屏州

石屏旧为荒远之地，多诸种猓彝。自元时内附，风气渐开。及明初置州牧，宣政教以化导之，复设石屏、宝秀二屯。屯军皆江南北人，与土著之民错杂而居。由是熏陶渐染，习俗丕变，文物冠裳，彬彬与中州侔矣。士喜向学，讲习惟勤。闾巷之间，焚膏诵读，丙夜不止。妇人习女工，勤纺绩，每夜深犹闻机杼之声。田多瘠薄，农夫耕用两牛，前挽后驱，胼手胝足，终岁勤劳不休。俗尚节俭，急输将。近者闾巷多贫，犹未兴礼让。山寨众彝，皆构茅屋土莝以居，语言服饰，婚丧饮食，犹本旧习，未能尽变。

阿迷州

阿迷初有彝，继有汉人，前代中叶以醇朴称。崇讲仁让，敦说《诗》《书》，习尚彬雅，号称邹鲁。一切婚丧宴会礼俗与中州同。大要敦朴，素守俭约，即士夫素丰之家，服食不务文饰，盖习尚然也。宁州。

《备乐乡》，冠婚丧祭，一遵家礼。尚节俭，勤耕读，朴直坦易，犹多《古风》。重名节，承先志，耕读相半，不事商贾。

路居乡地狭民稠，男女朴素，俗重耕耘，朝出暮归，多崇俭朴，耻浮华。士人以科贡为业，沿海以捕鱼为生，不事商贾，重儒术。

虚于乡，善酿酒，重商贾，文以士显，武亦继起，耕读各半。

“《贵填乡》采《山茹美》。” “近知王化。”

《易》富，乡多诵读，山尚火耕，文以科目显，武以骑射长。彝人近习，礼重儒术。

《㜑兮》乡风气渐开，颇尚儒术，近深王化。习尚礼义勤耕种，

曲江乡耕读相半，俗近“建水” ，隶宁者俗近“通海。” 四屯风尚各因地俗。

通海县

士秀而洁，文章自出，机柚，不寻章句。高明者往往崇尚气节，以砥末流。民多畏法，妇女尚纺绩，兵燹多年，城与乡无所称殷实者。人虽至贫，为善不怠。“返朴还淳” ，大有其机。

土人每于花朝挈榼登山，听布谷声，以课农事。人日，农人走祭秀山白龙，祈丰年雨泽，寒食祭墓，清明插柳。

三月亥日，张酒于西龙潭，患头风者洗之即愈。六月念五日暮，城野燃炬，名曰“星回节。” 《传》云：六诏时，皮罗阁谋灭五诏，以松明为楼。是夜会诸酋其上，饮以𬪩酿，既醉，举火焚之，因以为祥。大约田家占豊歉，于火之明暗为验，亦古蜡祭之遗意也。

河西县

地土既薄，民给生不舒愉。男耕女织，其风淳，其俗俭，士多秀杰，质实少文。诸彝种类不同，好尚各别。

嶍峨县

岁时节序，与各省同。衣冠皆遵时制。凡遇元日，以松毛铺地待客，喜庆亦然。六月星回节，与“建水通海” 同。村庄之中，每年自相轮值。火头以司一村之事。凡田主往来或过往行商，另有客房一座，饮食草料毕备，去不取值，住宿则备酒馔。

有公田，各村多寡不等，取租以供客。此“上古淳风” ，特为详之。

蒙自县

蒙邑之民少，流寓之民多，其土著者，率皆前朝实边之人。民愿而谨，重农怀土，惮于远行，贸易不出其境，不敢与富商巨贾斗智争逐。虽有铜锡之厂，而四方商贾专其利，蒙之人不敢过而问焉。婚姻以门第相尚，不慕姬姜，不崇荣富。妇人鸡鸣戒旦，纺绩是勤。其行路以巾帕遮面，手执小伞，与《曲礼》“行必障面” 之说相合。

蒙邑之节令，礼仪与中土同，惟六月二十四日有剁生之俗。剁生者，以鸡豕鱼肉，生研缕丝，杂以鲜蔬，和椒桂而啖之，其名曰“生。” 盖古研脍之法。六月二十五日为星回节，亦与建水诸邑同。蒙邑市集曰“街子” ，犹齐赵谓之“集” ，岭南谓之墟也。而街子则以日支名之，遇子曰鼠，遇午曰马。邑中之市，在西关者，有子午二街；在鸡街者，有辰、酉二街。至期，则远近毕至，百货咸集。日出而聚，日入而散。

蒙邑衣服，“冬不裘，夏不葛。” 盖滇地多暑，而蒙邑气候常温，四时俱用春服。

蒙邑，《方言》绝似吴楚之间俱呼其村落为寨，亦谓之庄，川泽谓之海。田以分计一分者，犹言一区不辨多寡。米以尔计，一尔者，三十二升也。八升谓之桶，四桶谓之尔。

新平县

城内士民，男耕读，女纺绩。俗尚淳朴，不事奢华，语言衣服饮食，与中州同。冠婚丧祭，互相资助。多系各省入籍之人，皆知礼义，饶有古风。村庄彝种，习尚不同，风俗亦异。